Thalia (Nereis)
Vide etiam paginam discretivam: Thalia (discretiva). Thalia (Graece Θάλεια et Θαλίη, scil. "florens") in mythologia Graeca fuit una e Nereidibus, filiabus Nerei dei marini, e Doride genitis; enumeratur enim inter sorores et ab Hygino in libro cuius titulus est Fabulae, et a Poëta in Iliade, atque ab Hesiodo in Theogonia, ubi adiectivo ἐρόεσσα (scil. "amabilis") distinguitur. Eadem sororitate ordinatur in libris manu scriptis peioribus Georgicon Vergilii.